Predkladacia správa

Slovenská republika od roku 1999 aktívne participuje na úsilí medzinárodného spoločenstva stabilizovať napätú politickú situáciu v oblasti západného Balkánu, predovšetkým však v provincii Kosovo. Vyslaním svojich jednotiek do tejto oblasti jasne deklaruje svoje odhodlanie zapájať sa do riešenia konfliktov za našimi hranicami tam, kde je zdroj hrozby a nestability. 
V súčasnosti Slovenská republika prispieva v rámci misie KFOR účasťou mechanizovanej roty začlenenej do zoskupenia mnohonárodnej brigády Stred. V rámci schválenej transformácie misie KFOR na úlohové zoskupenie sa vynára potreba kreovať čoraz autonómnejšie jednotky, schopné flexibilne reagovať na prípadné zmeny bezpečnostnej situácie. V tomto zmysle ako negatívny faktor vystupuje veľmi úzka naviazanosť našej jednotky na poskytovanie technickej a logistickej pomoci zo strany českého kontingentu. 
Svojím uznesením č. 470 z 15. júna 2005 vláda SR schválila posilnenie účasti ozbrojených síl v operáciách medzinárodného krízového manažmentu na západnom Balkáne o prvky logistickej podpory. Po dôkladnom zhodnotení potrieb slovenského kontingentu v oblasti logistického zabezpečenia a s prihliadnutím na aktuálne možnosti ozbrojených síl Slovenskej republiky  sa ako optimálny variant javí posilnenie jednotky o zabezpečovaciu čatu, ktorá svojou pôsobnosťou pokryje základné logistické a technické požiadavky. Keďže nejde o štandardnú organickú jednotku, bolo jej členenie prispôsobené nárokom na povahu požadovaných spôsobilostí.
Materiál je predkladaný na základe zámeru nasadzovať a precvičovať pôsobenie kompaktných a autonómnych jednotiek v rámci operácií medzinárodného krízového manažmentu. Úsilie zapájať činnosť prvkov bojovej podpory a prvkov bojového zabezpečenia počas reálnej vojenskej operácie má priamy súvis s praktickou prípravou vyčlenených jednotiek ozbrojených síl Slovenskej republiky na plnenie úloh definovaných v Cieľoch síl 2004. 
Návrh na vyslanie čaty logistickej podpory ozbrojených síl Slovenskej republiky do misie KFOR bol predmetom medzirezortného pripomienkového konania. Pripomienky boli akceptované a zapracované; materiál sa na rokovanie vlády SR predkladá bez rozporov.
Materiál nezakladá nároky na dodatočné výdavky zo štátneho rozpočtu, nebude mať finančný, ekonomický, environmentálny vplyv a ani vplyv na zamestnanosť a podnikateľské prostredie.